
ДО
ОБЩИНСКИ СЪВЕТ

БУРГАС

ДОКЛАДНА ЗАПИСКА
ОТ ДИМИТЪР НИКОЛОВ НИКОЛОВ
КМЕТ НА ОБЩИНА БУРГАС

ОТНОСНО: Кандидатстване на Община Бургас по процедура „Рехабилитация и модернизация на общинската инфраструктура - системи за външно изкуствено осветление на общините“, която се финансира от Финансовия механизъм на европейското икономическо пространство 2014-2021 г.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Община Бургас подготвя проектно предложение със заглавие „Модернизация на системата за уличното осветление на 22 зони, включващи главните пътни артерии на град Бургас“, по процедура „Рехабилитация и модернизация на общинската инфраструктура - системи за външно изкуствено осветление на общините“, която се финансира от Финансовия механизъм на европейското икономическо пространство 2014-2021 г.

Основната цел на проекта е да се повиши енергийната ефективност на системите за външно изкуствено осветление чрез технологично обновление и модернизация, водещи до намаляване на емисиите на въглероден диоксид, енергийни и парични спестявания и подобрение на качеството на живота на гражданите.
Съгласно Насоките за кандидатстване към поканата за набиране на проектни предложения, Община Бургас изготви обследване за енергийната ефективност на системите за външно изкуствено осветление на територията на Община Бургас на 22 зони, включващи главните пътни артерии. В момента е в етап на подготовка работен проект за осъществяване на предвидените в доклада мерки. 

Планираните дейности по проекта са:

· Дейност 1: Пълна подмяна на осветителни тела, реновиране на табла за управление и стълбовна мрежа, инсталиране на 24 броя соларни LED осветители на пешеходни пътеки в 22 зони, включващи главните пътни артерии на град Бургас, както и частична актуализация и надграждане на автоматична система за управление и контрол на уличното осветление по булевард „Демокрация“;
· Дейност 2: Обмяна на опит и добри практики с Норск Енерджи - партньор от Кралство Норвегия;
· Дейност 3: Мерки за публичност и комуникация;
· Дейност 4: Управление на проекта.
Продължителността на проекта е 18 месеца (максимално допустим по процедурата), а предвиденият максимален размер на безвъзмездната финансова помощ е 1 173 498 лв. Общата стойност за реализация на проекта възлиза до 2,1 милиона лв., от които, съгласно Доклада за енергийно обследване, 1 889 725 лв. са предвидени за осъществяване на Дейност 1. 
Съгласно Насоките за кандидатстване се допускат партньори за участие в проекта като при сключване на споразумение за партньорство с представител от държава донор по процедурата, при оценката на проектното предложение, се присъждат допълнителни точки. В тази връзка, Община Бургас има потвърждение за участие от Норск Енерджи - партньор от Кралство Норвегия. 
Предвид гореизложеното, на основание чл. 21, ал. 1, т. 8 от ЗМСМА и изискванията, разписани в Насоките за кандидатстване, предлагам Общински съвет Бургас да вземе следните
РЕШЕНИЯ:
1. Дава съгласие Община Бургас да кандидатства по процедура „Рехабилитация и модернизация на общинската инфраструктура - системи за външно изкуствено осветление на общините“, която се финансира от Финансовия механизъм на европейското икономическо пространство 2014-2021 г. с проект „Модернизация на системата за уличното осветление на 22 зони, включващи главните пътни артерии на град Бургас“;

2. Дава съгласие за общинско сътрудничество с Норск Енерджи – компания от Кралство Норвегия, специализирана в ефективно, безопасно и екологично управление на енергията – партньор по проект „Модернизация на системата за уличното осветление на 22 зони, включващи главните пътни артерии на град Бургас“ и подписване на Споразумение за партньорство – Приложение О от Насоките за кандидатстване по процедурата;
3. Дава съгласие Община Бургас да съфинансира проект „Модернизация на системата за уличното осветление на 22 зони, включващи главните пътни артерии на град Бургас“ в размер до 926 502 лв.
Приложение: Проект на Споразумение за партньорство

С уважение, 
ДИМИТЪР НИКОЛОВ
КМЕТ НА ОБЩИНА БУРГАС

